শহীদ মীর মাহফুজুর রহমান মুগ্ধ ছিলেন একজন বাংলাদেশী শিক্ষার্থী এবং কোটা সংস্কার আন্দোলনের সক্রিয় কর্মী। তিনি একজন মুক্তপেশাজীবী বা ফ্রিল্যান্সার হিসেবেও কাজ করতেন। আন্দোলনের সময় খাবার পানি এবং বিস্কুট বিতরণ করতে গিয়ে গুলিবিদ্ধ হয়ে নিহত হন। মুগ্ধর মৃত্যু কোটা সংস্কার আন্দোলনের একটি গুরুত্বপূর্ণ ঘটনা হিসেবে স্মরণীয় হয়ে আছে।   ব্যক্তিগত জীবন  মুগ্ধর বাবার নাম মীর মোস্তাফিজুর রহমান, মায়ের নাম শাহানা চৌধুরী। তার গ্রামের বাড়ি ব্রাহ্মণবাড়িয়ায় রামরাইল। তিন ভাইয়ের মধ্যে মীর মাহবুবুর রহমান স্নিগ্ধ ও মুগ্ধ ছিলেন যমজ।  মুগ্ধ খুলনা বিশ্ববিদ্যালয় থেকে ২০২৩ সালে গণিতে স্নাতক ডিগ্রি অর্জন করেন। তিনি বাংলাদেশ ইউনিভার্সিটি অব প্রফেশনালসে এমবিএ করছিলেন। মৃত্যুর সময় তার গলায় বিইউপি আইডি কার্ডটি রক্তমাখা অবস্থায় ছিল।  তিনি মৃত্যুর আগ পর্যন্ত ফাইভারে এক হাজারের বেশি কাজ সম্পন্ন করেন। ফ্রিল্যান্সিংয়ের পাশাপাশি তিনি একজন ভ্রমণপিপাসু, ফুটবলার, এবং বাংলাদেশ স্কাউটসের সদস্য ছিলেন।  ফাইভার ৩১ জুলাই ২০২৪ তারিখে এক ভেরিফাইড অফিশিয়াল পোস্টে জানায়, মুগ্ধ ছিলেন একজন প্রতিভাবান মার্কেটার। বিশেষ করে সার্চ ইঞ্জিন অপটিমাইজেশন (এসইও) এবং সোশ্যাল মিডিয়া ব্যবস্থাপনায় তার ছিল অসাধারণ দক্ষতা।   মৃত্যু এবং প্রতিক্রিয়া  ২০২৪ সালের ১৮ জুলাই সন্ধ্যায় কোটা সংস্কার আন্দোলনের সময় ঢাকায় সংঘর্ষ চলাকালে মুগ্ধ গুলিবিদ্ধ হয়ে মৃত্যুবরণ করেন। তার মৃত্যুর পর তার যমজ ভাই মীর মাহবুবুর রহমান স্নিগ্ধ ফেসবুকে একটি ছোট ভিডিও পোস্ট করলে তা সামাজিক যোগাযোগমাধ্যমে ছড়িয়ে পড়ে। ফাইভার তার মৃত্যুর পর সোশ্যাল মিডিয়ায় শোক প্রকাশ করে।   কোটা সংস্কার আন্দোলন এবং তার মৃত্যু  বাংলাদেশে সরকারি চাকরিতে কোটা সংস্কার আন্দোলনের সময় সহিংসতায় সরকারিভাবে ৮৫০ জনের বেশি এবং গণমাধ্যমসূত্রে ১,২৫০ জনের বেশি মানুষ নিহত হন। মুগ্ধর মৃত্যু এই আন্দোলনের অন্যতম তাৎপর্যপূর্ণ ঘটনা হিসেবে বিবেচিত হয় এবং এটি সামাজিক ও রাজনৈতিক অঙ্গনে তীব্র আলোচনার জন্ম দেয়।  গুলিবিদ্ধ হওয়ার পর বন্ধু জাকিরুল ইসলাম তাকে রাজধানীর ক্রিসেন্ট হাসপাতালে নিয়ে যান, যেখানে কর্তব্যরত চিকিৎসক তাকে মৃত ঘোষণা করেন।   পানি লাগবে পানি  ‘পানি লাগবে পানি’’ ছিলো মীর মাহফুজুর রহমান মুগ্ধ-এর মৃত্যুর পূর্ব মুহূর্তে ধারণকৃত একটি ভাইরাল ভিডিওর বাক্য, যা আন্দোলনকর্মীদের মধ্যে ব্যাপক চাঞ্চল্যের সৃষ্টি করে এবং সামাজিক যোগাযোগ মাধ্যমে আলোচনার কেন্দ্রবিন্দুতে পরিণত হয়। কোটা সংস্কার আন্দোলনের সময় গুলিবিদ্ধ হওয়ার অল্প কিছুক্ষণ আগে মীর মুগ্ধকে একটি ভিডিওতে পানির কেস হাতে নিয়ে আন্দোলনরত শিক্ষার্থীদের মাঝে পানি বিতরণ করতে দেখা যায়, যেখানে তিনি একাধিকবার বলেন—“পানি লাগবে কারো, পানি, পানি?” প্রত্যক্ষদর্শীদের মতে, তিনি আহত বা ক্লান্ত শিক্ষার্থীদের পাশে গিয়ে বারবার পানি দিতে এগিয়ে যান এবং কিছুক্ষণ পর গুলিবিদ্ধ হয়ে মাটিতে লুটিয়ে পড়েন। পরবর্তীতে "পানি লাগবে পানি" বাক্যটি আন্দোলনের প্রতীকী স্লোগানে পরিণত হয় এবং বিভিন্ন স্থানে দেয়ালে দেয়ালে গ্রাফিতি আকারে ব্যবহৃত হয়। ২০২৫ সালের ১৪ এপ্রিল মঙ্গল শোভাযাত্রাতে শহীদ মীর মুগ্ধকে স্মরণ করে এ মোটিফ প্রদর্শন করা হয়, একই বছর বাংলা নববর্ষ উপলক্ষে অনুষ্ঠিত সর্ববৃহৎ ড্রোন শোতেও এই চিত্র ফুটিয়ে তোলা হয়। এছাড়া "পানি লাগবে পানি" শিরোনামে শাহ্ মোঃ সফিনূর একটি কবিতার বই প্রকাশ করেন।   কিংবদন্তি  thumb|ঢাকার মানিক মিয়া এভিনিউতে আয়োজিত একটি ড্রোন শোতে প্রদর্শিত মীর মুগ্ধের প্রতিকৃতি। ২০২৪ সালে ঢাকার উত্তরায় অবস্থিত মুক্তমঞ্চের নাম পরিবর্তন করে তার স্মরণে মুগ্ধ মঞ্চ রাখা হয়। এর আগে ২০২২ সালে এটি বঙ্গবন্ধু মুক্তমঞ্চ নামে পরিচিত ছিল।   তথ্যসূত্র   বহিঃসংযোগ  বিষয়শ্রেণী:১৯৯৮-এ জন্ম বিষয়শ্রেণী:২০২৪-এ মৃত্যু বিষয়শ্রেণী:ছাত্র–জনতার অভ্যুত্থানে নিহত ব্যক্তি বিষয়শ্রেণী:বিক্ষোভ-সম্পর্কীয় মৃত্যু বিষয়শ্রেণী:ব্রাহ্মণবাড়িয়া জেলার ব্যক্তি বিষয়শ্রেণী:খুলনা বিশ্ববিদ্যালয়ের প্রাক্তন শিক্ষার্থী বিষয়শ্রেণী:বাংলাদেশ ইউনিভার্সিটি অব প্রফেশনালসের প্রাক্তন শিক্ষার্থী বিষয়শ্রেণী:বাংলাদেশী আন্দোলন কর্মী